SKRIFTLIG FORESPØRGSEL E-1657/01

af Antonios Trakatellis (PPE-DE) til Kommissionen

(12. juni 2001)

Om: Forsinkelse af projektet med Egnatia-vejen under den anden fællesskabsstøtteramme og gennemførelse med finansiering fra den tredje fællesskabsstøtteramme

Ifølge de oplysninger, der er offentliggjort om udviklingen i de arbejder, der gennemføres ved Egnatia-vejen, blev 18 % af projektet fuldført inden 1994, og mellem 1994 og midten af 2001 blev yderligere 20 % af projektet gennemført, hvilket vil sige, at kun 38 % af projektet er færdiggjort. Hvad angår finansieringen af projektet med fællesskabsmidler, vil der fra den anden og den tredje fællesskabsstøtteramme blive stillet i alt 1,1 mia. drakmer til rådighed til bygningen af Nea Egnatia-hovedfærdselsåren og 300 mia. drakmer til anlæggelse af nord-syd-gående forbindelsesveje. Disse penge rækker imidlertid ikke til gennemførelse af hele projektet. Ifølge de officielle oplysninger fra Egnatia Odos A.E. er der udnyttet 521 mia. drakmer, dvs. kun 35 % af projektets samlede anslåede omkostninger, og det vil følgelig, selv hvis den årlige udnyttelse når op på 200 mia., tage yderligere fem år at fuldføre projektet, og der er så vel at mærke ikke taget hensyn til nord-syd-forbindelsesvejene og de vanskeligt stillede områder.

Ifølge det seneste informationsblad fra Egnatia A:E. (marts 2001) løber tidsplanen for projektet indtil 2004. Den ansvarlige minister har dog erklæret, at Egnatia-projektet skrider fremad og vil kunne tages i brug inden udgangen af 2003, dvs. adskillige måneder inden indledningen af De Olympiske Lege.

Under henvisning til, at projektet skrider jævnt fremad til trods for, at det finansieres af fællesskabsmidler, der er afsat til formålet, men som ikke udnyttes i takt med de tilsvarende investeringer, der foretages i anlæggelsen af Egnatia-vejen, bedes Kommissionen besvare følgende:

1. Hvad skyldes forsinkelsen af projektet, præcis hvor langt er man hidtil nået med gennemførelsen af projektet, og hvornår forventes det helt nøjagtigt at være fuldført?

2. Er det beløb, der var afsat under den anden fællesskabsstøtteramme til gennemførelsen af projektet blevet udnyttet, og hvis ja, er projektet så blevet optaget under den tredje fællesskabsstøtteramme?

3. Hvad er de samlede omkostninger i forbindelse med gennemførelsen af projektet, og hvor er de fællesskabsmidler, der blev stillet til rådighed til projektet, helt nøjagtigt blevet udnyttet under henvisning til, at kun 20 % af disse bevillinger er blevet investeret i gennemførelsen?

Svar afgivet på Kommissionens vegne af Michel Barnier

(3. september 2001)

Fra havnen i Igumenitsa til Kipi ved grænsen mellem Grækenland og Tyrkiet har Egnatia-motorvejen en samlet længde af 680 km.

Allerede inden begyndelsen af programmeringsperioden 1994-99 var der anlagt en tosporet vej af en samlet længde på 120 km, der indtil videre vil blive benyttet som en del af den nye motorvej.

Som led i mål 1-programmerne for 1994-1999 og 2000-2006 foreslog de græske myndigheder, at der anlægges 560 km af denne motorvej. Af denne samlede længde er de 455 km allerede under anlæggelse, og ifølge de græske myndigheder forventes den afsluttet efter følgende tidsplan: 155 km afsluttes i april 2001; 69 km afsluttes inden udgangen af 2001; 78 km afsluttes inden udgangen af 2002; 153 km afsluttes i årene 2003-2004. De resterende 105 km er under projektering og vil blive udført som offentlige arbejder eller efter en koncessionsordning i løbet af programmeringsperioden 2000-2006.

Ifølge de græske myndigheder er arbejdet blevet forsinket af, at motorvejen er et storstilet projekt, der er ramt af vanskeligheder, som skyldes ugunstige geologiske forhold navnlig i den vestlige del. Det har også været nødvendigt at sikre, at vejen opfylder kravene til miljøbeskyttelse og bevarelse af arkæologiske kulturværdier.

De samlede offentlige udgifter til projektet var under programmet for 1994-1999 på 691 mio. EUR, hvoraf 470 mio. EUR kom fra EFRU. Ifølge de græske myndigheders oplysninger var hele beløbet blevet anvendt inden udgangen af 2000. De offentlige udgifter som led i den græske EF-støtteramme for programmeringsperioden 2000-2006 anslås til 1 325 mio. EUR, heraf 663 mio. EUR fra EFRU.

I programmeringsperioden 1994-1999 blev der desuden ydet 283 mio. EUR fra Samhørighedsfonden af de samlede offentlige udgifter på 466 mio. EUR. For programmeringsperioden 2000-2006 forventes Samhørighedsfonden at bidrage 411 mio. EUR af de samlede offentlige udgifter på 746 mio. EUR.

Udgifterne til at afslutte projektet (560 km motorvej) anslås af de græske myndigheder til ca. 2 mia. EUR, hvoraf der var brugt 691 mio. EUR ved udgangen af 2000.